ועדת העבודה, הרווחה והבריאות, כנסת 23, פרוטוקול מספר 111, 2020-12-02 10:20

חיים כץ: בוקר טוב.

חיים כץ: יום רביעי בשבוע, ה-2 בדצמבר 2020, ט"ז בכסל התשפ"א, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת לסדר היום בנושא: "פגיעה בהעסקת נשים המוגנות על פי חוק עבודת נשים", של ח"כ אימאן ח'טיב יאסין (מס' 223).

חיים כץ: בבקשה גברתי.

חיים כץ: תצעקי למיקרופון.

אימאן ח'טיב יאסין: אחרי שנה ראשונה בעבודה סוציאלית ביקשו ממני להנמיך את הקול שלי כי חשבו שאני תוקפנית בגלל הטון הגבוה ואז בסוף הלימודים ביקשו שאני ארים קצת את הקול.

אימאן ח'טיב יאסין: (היו"ר טלי פלוסקוב)

אימאן ח'טיב יאסין: כבוד היושבת ראש, הדיון הזה עלה במליאה והועבר לוועדה.

אימאן ח'טיב יאסין: בעיניי זה דיון מאוד חשוב בתקופה הזאת, לאור החריפות וההחרפה בהתייחסות ובטיפול בכל הסוגיות שקשורות לעבודת נשים.

אימאן ח'טיב יאסין: לצערנו הרב ראינו שאחוז מאוד גדול מסך כל המובטלים והמובטלות בישראל הן נשים וכמובן אם נדבר על החברה הערבית, מלכתחילה אנחנו יודעים שיש לנו קרוב ל-64 אחוזים מהנשים הערביות שהן בלי תעסוקה.

אימאן ח'טיב יאסין: מה שקרה בתקופה של הקורונה זה שכל העסקים ומקומות העבודה – לא רק העסקים – התחילו לצמצם את עבודתם, לעשות את העבודה מהבתים ולהוציא עובדים לחל"ת.

אימאן ח'טיב יאסין: גם במקום הזה ראינו שהנשים הן הראשונות שהוצאו לחל"ת.

אימאן ח'טיב יאסין: מי שחזר, הנשים היו כמעט האחרונות לחזור וחלק גדול מהן הוצא לשוק האבטלה ללא כל תוכנית.

אימאן ח'טיב יאסין: אנחנו יודעים שבחוק יש נשים שהן מוגנות על פי חוק ואסור להוציא אותן לחל"ת או לאבטלה, אבל ראינו במהלך השנה, מאז מארס ועד עתה, קרוב ל-15,000 נשים שהן אמורות להיות מוגנות אבל בכל זאת לא נלקח בחשבון החוק והן הוצאו לחל"ת וחלק גדול מהן נמצא גם עכשיו במעגל האבטלה.

אימאן ח'טיב יאסין: חשוב לי לציין שאפילו על פי החוק, אם רוצים לפטר או להוציא אישה לחל"ת, צריך להגיש בקשת היתר לשר כדי שהוא יחתום עליה.

אימאן ח'טיב יאסין: לצערנו הרב – יחד עם ארגוני נשים שזו המומחיות שלהם בתחום הזה עשינו מעקב אחרי מה שקרה בשטח - התברר שאחוז מאוד גדול מאותן נשים שהוצאו, לא בוצע ההליך החוקי שאמור להתבצע, לא שמעו את קולן ולא נתנו להן את ההזדמנות להסביר וגם במקרים רבים לא קיבלו את ההסכמה שלהן אבל רשמו שיש הסכמה.

אימאן ח'טיב יאסין: לכן החשיבות של הנושא מכל הצדדים, גם במעמד של השנים, גם מבחינת החוק, גם מבחינה כלכלית וחייבת לצאת אמירה מהוועדה הזאת.

טלי פלוסקוב: תודה רבה חברת הכנסת אימאן ח'טיב יאסין.

טלי פלוסקוב: הצטרף אלינו חבר הכנסת אוסאמה סעדי.

טלי פלוסקוב: אתה רוצה להתייחס עכשיו או אחר כך?

טלי פלוסקוב: אני רוצה לשמוע את ארגוני הנשים.

אוסאמה סעדי: נשמע אותם.

טלי פלוסקוב: בסדר.

טלי פלוסקוב: שדולת הנשים בישראל.

יעל מרים סיני: גם גלי זינגר כאן אתי.

יעל מרים סיני: אנחנו ביקשנו את הדיון בגלל תופעות חריגות שקשורות לתקופת הקורונה שלא ניתן להן מענה מערכתי ושבעינינו דורשים תיקון חקיקה.

יעל מרים סיני: אנחנו ביקשנו להביא לדיון עדות ואני אשמח אם תסכימי לשמוע אותן ומתוך העדות שלהן נבין את הבעיות מהשטח.

טלי פלוסקוב: בוודאי.

טלי פלוסקוב: כמובן נאפשר להן.

טלי פלוסקוב: שדולת הנשים מפעילה קו סיוע לנשים בנושאי דיני עבודה והילה שטרלינג פנתה אלינו בנושא.

טלי פלוסקוב: אני אשמח אם היא תוכל לדבר.

הילה אסתר שטרלינג: בוקר טוב.

הילה אסתר שטרלינג: אני פניתי לשדולה בעקבות זה שהממונה אישר אחרי שהוציאו תקנות שעת חירום ואני לא אישרתי את החל"ת שלי.

הילה אסתר שטרלינג: הם רשמו שאישרתי את החל"ת וגם אישרו 60 ימים בלי לשמוע את ההתנגדות שלי ובלי להקשיב לי.

טלי פלוסקוב: מי זה הם?

הילה אסתר שטרלינג: משרד העבודה והכלכלה.

אימאן ח'טיב יאסין: הם בדיון?

טלי פלוסקוב: כן.

טלי פלוסקוב: קודם נשמע את כל הטענות ואחר כך הם יתייחסו.

הילה אסתר שטרלינג: כשפניתי אליהם, הם אמרו לי דברים מסוימים ולמעסיק שלי הם נתנו הוראות שונות.

הילה אסתר שטרלינג: כאילו יד ימין לא יודעת מה עושה יד שמאל.

הילה אסתר שטרלינג: גם למעסיק יש תיעוד של הדברים שהם אמרו לו וגם לי יש תיעוד של הדברים שהם אמרו לי ואלה דברים מאוד מאוד חלוקים.

הילה אסתר שטרלינג: כשפניתי אליהם, הם אמרו לי שאנחנו החלטנו וגם אם טעינו, זו בעיה שלנו וזה לא מעניין אותנו שזה פגע בך.

הילה אסתר שטרלינג: הם ביקשו ממני לכתוב מכתב התנגדות עם כל הטיעונים והעבירו את זה למעסיק.

הילה אסתר שטרלינג: לי כרגע אין לאן לחזור כי המעסיק שלי אפילו להגיד לי מזל טוב ללידה לא אמר מרוב שהייתה שם פגיעה מאוד מאוד גדולה.

הילה אסתר שטרלינג: היו להם הרבה טעויות.

הילה אסתר שטרלינג: לאורך כל הדרך, אני ומייסה מהשדולה, גילינו טעויות על גבי טעויות של דברים שהם רשמו שהם לא היו נכונים, אם זה המכתב שלהם שהיה לוקה בחסר ממש ממש לא מדויק בתאריכים ובפרטים הכי קטנים שיש, עד בסוף להחלטה שהייתי מחודש אפריל עד הלידה בחל"ת שמאושר על ידם.

הילה אסתר שטרלינג: גם עכשיו אין לי מושג מה יהיה אחרי חופשת הלידה.

הילה אסתר שטרלינג: לאורך כל הדרך היו טעויות והם לא נתנו מענה וגם לא כל כך היו זמינים למרות שהם ידעו שהם טעו והם הודו בטעויות מספר פעמים.

טלי פלוסקוב: תודה.

טלי פלוסקוב: נמצאת אתנו אור בן שנאן?

טלי פלוסקוב: לא.

יעל מרים סיני: היא מנסה להתחבר.

יעל מרים סיני: היא תצליח עוד כמה דקות.

אימאן ח'טיב יאסין: אפשר לשאול לגבי טעויות?

אימאן ח'טיב יאסין: היא אומרת שהיו טעויות.

טלי פלוסקוב: בוודאי.

הילה אסתר שטרלינג: איזה טעויות היו?

הילה אסתר שטרלינג: בתאריכים.

הילה אסתר שטרלינג: הם רשמו שאני אישרתי את החל"ת ולא אישרתי אותו.

אימאן ח'טיב יאסין: זאת ממש טעות ולכן צריך להגיד את זה.

הילה אסתר שטרלינג: היו עוד טעויות.

הילה אסתר שטרלינג: כשהתקשרתי לנציג מטעם משרד הכלכלה והתעשייה, הם אמרו לי שתיאורטית אם לא אישרתי את החל"ת, חוק עבודת נשים, תקנות שעת חירום, לא תקף כי זה מותנה באישור שלי.

הילה אסתר שטרלינג: למעסיק שלי הם אמרו שזה לא מעניין אם אני מחליטה או לא.

הילה אסתר שטרלינג: הם רשמו את זה בכתב ואני גם יכולה להראות לכם, שזה ישירות 60 ימים, לא מותנה במשך הזמן.

טלי פלוסקוב: אנחנו כמובן נשמע את התייחסות משרד הרווחה.

טלי פלוסקוב: תודה.

טלי פלוסקוב: עורכת הדין גלי זינגר, את רוצה לומר משהו?

אוסאמה סעדי: עד שהיא תתחבר, אני אומר משהו.

אוסאמה סעדי: גברתי היושבת ראש, חברתי אימאן העלתה נושא חשוב מאוד.

אוסאמה סעדי: כשהייתי עורך דין עסקתי שנים רבות בעניין הזה של חוקי עבודה וחוקי מגן ואני מכיר את החוקים האלה בעל פה.

אוסאמה סעדי: לא היה קושי יותר מאשר לקבל אישור או היתר של משרד העבודה על פיטורי אישה שהיא בהיריון.

אוסאמה סעדי: לפעמים ייצגתי למעסיקים שהיו באים ואומרים שחבל על הזמן, חבל על המאמצים, אין.

טלי פלוסקוב: החוק עומד לצדה של אישה וזה נכון.

אוסאמה סעדי: לצערנו זו המציאות, שיש אפליה קשה נגד נשים , נגד העסקת נשים וזכויות של נשים ותנאי שכר של נשים.

אוסאמה סעדי: בכל התחומים האלה יש אפליה ולכן באו החוקים האלה, כדי להגן על עובדים, במיוחד על נשים מפני התעמרות המעסיקים שלהן.

אוסאמה סעדי: כנראה שעכשיו יש מי שמנצל את המשבר של הקורונה כדי לפגוע בזכויות של נשים עובדות והמספרים הם זוועתיים.

טלי פלוסקוב: הזוי.

טלי פלוסקוב: אני בשוק.

אוסאמה סעדי: אם באמת המספרים האלה נכונים, בממוצע בכל שנה, לפני הקורונה היו כ-1,000 ועכשיו אנחנו מדברים על 15,000, יש כאן משהו לא הגיוני ולא טבעי.

אוסאמה סעדי: יש כאן ניצול מכוון ופוגעני בנשים.

אוסאמה סעדי: שמענו כאן את הילה שאפילו לא התקשרו אליה לברך אותה במזל טוב על הלידה.

אוסאמה סעדי: אני חושב שזה מחייב תשובות חד משמעיות ממשרד העבודה ומהאחראי, איך אפשר לאשר בסיטונאות.

אוסאמה סעדי: אולי רק ארבעה אחוזים מהבקשות לא נענו אבל 96 אחוזים נענו.

אוסאמה סעדי: זה דבר שלא היה בעבר.

אוסאמה סעדי: יש כאן משהו שמחייב בדיקה.

אוסאמה סעדי: אני סומך על הוועדה שתבקש ותעמוד על כך שיינתנו תשובות.

אוסאמה סעדי: המצב הוא חמור מאוד.

טלי פלוסקוב: חד משמעית.

טלי פלוסקוב: אני מסכימה אתך.

גלי זינגר: אני מתנצלת.

גלי זינגר: הייתה לי איזושהי תקלה.

גלי זינגר: כמות הפניות וההיתרים שניתנים מלמדת על כך שיש בעיה דרמטית בכל הנושא הזה.

גלי זינגר: יש כאן איזשהו ניצול שחייבים לתת עליו את הדעת.

גלי זינגר: זאת תקופה משברית, אנחנו לא מתעלמות מזה, זאת תקופה מאוד קשה בכל המשק וזה ברור וידוע, אבל מה שקורה מבחינת ההיתרים זה שבעצם בודקים אם יש קשר ישיר בין עילת הפיטורין או ההוצאה לחל"ת, בין העילות האסורות לבין ההוצאה לחל"ת או הפיטורין, ואם אין – פשוט מתירים את זה וזה דבר שהוא לא מספיק בעת הזאת.

גלי זינגר: המשבר הוא כל כך גדול שהנשים המוגנות, הנשים בתקופות המוגנות, חייבים להגן עליהן בצורה הרבה יותר משמעותית.

גלי זינגר: זה לא רק לשלול קשר כזה שהרבה פעמים אנחנו רואות שהוא קיים כי מעסיקים מנצלים את הדבר הזה אלא ממש צריך לבוא ולחקור קודם כל האם קיים קשר כזה ולעשות חקירה אמיתית וגם אם קיים, לראות אם זה באמת המוצא האחרון.

גלי זינגר: זאת אומרת, לתת היתרים רק במקרים בהם הוציאו את כל החברה או העסק לחל"ת.

גלי זינגר: כמובן צריך לדאוג לנשים האלה שהן יהיו האחרונות.

גלי זינגר: דבר נוסף הוא הסיפור של 60 הימים.

גלי זינגר: נשים שמוצאות לחל"ת, הן מוצאות בתום תקופת הלידה לחל"ת, קל מאוד היום להוציא לחל"ת בתקופה הזאת.

גלי זינגר: היתרים ניתנים בקלות ואז גם לא נותנים להן את ההזדמנות לחזור לעבודה ל-60 ימים שמותר להן על פי החוק.

גלי זינגר: משרד העבודה טוען שהחוק לא מאפשר לו את זה.

גלי זינגר: אנחנו סבורות שזה לא המצב אבל זה משהו שחייבים לתת לו פתרון מיידי.

גלי זינגר: נשים מאבדות את הזכויות שלהן, מאבדות לגמרי את הזכות לחזור לעבודה וזאת פגיעה מאוד מאוד דרמטית.

גלי זינגר: זה הדבר הכי דחוף וחשוב.

גלי זינגר: אנחנו מבקשות שבנוסף יפקחו על הדבר של חזרה לעבודה, שבאמת מחזירים לעבודה רגע שאפשר ולא לנצל את המצב הזה.

גלי זינגר: לגבי התיקון הזה של ה-60 ימים, אני מציעה ליושבת הראש לקחת את הדבר הזה, וזה משהו שאפשר לעשות את התיקון הזה מהיום למחר ככל שצריך.

גלי זינגר: אנחנו סבורות שהחוק היום מאפשר למשרד העבודה להתנות הוצאה להיתר בזה שמחזירים את העובדת ל-60 ימים אבל גם אם תתקבל העמדה שלהם בעניין הזה, וזה למרות דעתנו ואני חושבת לומר שאנחנו שוקלות ללכת להליך משפטי בדבר הזה, אני חושבת שיש מקום לוועדה לבוא ופשוט לקחת את זה ולעשות את התיקון הזה באופן מיידי.

גלי זינגר: זה הדבר הכי חשוב שכרגע הוועדה יכולה לעשות.

טלי פלוסקוב: נאמר שכולם יבינו שברגע שאנחנו צריכים לעשות שינוי, זה שינוי חקיקה ושינוי חקיקה אי אפשר לעשות באופן מיידי.

טלי פלוסקוב: אנחנו נפנה למשרד.

גלי זינגר: יכול להיות שאפשר למצוא את הדרך לעשות את זה לא כתיקון מקיף של כל חוק עבודת נשים.

גלי זינגר: יכול להיות שאפשר למצוא דרך לעשות את זה בצורת הוראת שעה.

גלי זינגר: יש לכם את הייעוץ המשפטי שלכם והוא יודע איך ברמה הטכנית ניתן לעשות את זה.

גלי זינגר: כאמור, אני חושבת שהוועדה צריכה ואולי להפעיל לחץ ולהגיד שקודם כל החוק כן מאפשר לעשות את זה.

גלי זינגר: כמו שלמשרד העבודה יש את הסמכות להוציא לחל"ת בתקופה הזאת, יש לו גם את הסמכות להתנות את זה בחזרה לעבודה.

גלי זינגר: אם לשיטת

גלי זינגר: כם אין את הסמכות הזאת, החוק לא מאפשר, צריך למצוא פתרון מיידי לדבר הזה.

גלי זינגר: אם לא, זה ילך להליך משפטי.

גלי זינגר: אין דרך אחרת.

טלי פלוסקוב: תודה.

טלי פלוסקוב: היועצת המשפטית שלנו כאן והיא קשובה לכל מילה ואם יהיה איזשהו פתרון, אנחנו כמובן נחשוב מה אנחנו עושים בנקודת הזמן הזאת.

טלי פלוסקוב: אני רוצה להעלות ב-זום את תמר בן דרור מעמותת איתך, משפטניות למען הצדק החברתי.

תמר בן דרור: שלום.

תמר בן דרור: אני שמחה ומברכת על הדיון.

תמר בן דרור: חשוב לציין שבאמת בהיענות של אגף האכיפה וההסדרה והממונה על עבודת נשים, נוצר פתח ונכונות לדבר ולראות איך אפשר לפתור את הבעיות המאוד מאוד קשות שעולות.

תמר בן דרור: אני רואה כאן חברים שהיו גם בוועדה מטעם משרד העבודה והרווחה ואני חושבת שזה מבורך.

תמר בן דרור: אני חושבת שהדיון הזה רק מוכיח כמה זה חשוב וכמה זה דחוף וקריטי לפעול בנושא הזה במהרה.

תמר בן דרור: יכול להיות שצריך להגביר הרבה יותר את התדירות של השולחנות העגולים כדי שנוכל באמת לפתוח את הערוץ הישיר.

תמר בן דרור: חשוב לי לומר שאני שומעת את הדברים הקשים של הילה וגם אנחנו מפעילות קו חם ופונות אלינו נשים בנושאים האלה.

תמר בן דרור: לצערי הרבה מהן, הייתי שמחה שהיו מביאות כאן את העדויות שלהן אבל הן מאוד חוששות בפרט במצב הזה, להשתלבות שלהן בחזרה במעגל העסקה.

תמר בן דרור: אני מצטרפת וגם לדעתנו הפרשנות של 60 הימים היא לחלוטין פרשנות מתבקשת.

תמר בן דרור: זאת אומרת, אישה שיוצאת לחל"ד – חופשת לידה – חוזרת מחופשת הלידה ואחרי יומיים-שלושה מוציאים אותה לחל"ת ובמשך כל ה-60 ימים שהיא זכאית להיות מוגנת, היא נמצאת בחל"ת.

תמר בן דרור: בסופו של דבר, כאשר צריך להחזיר אותה להעסקה, מפטרים אותה.

תמר בן דרור: יוצא שהזכות המהותית הזאת של להשתלב בחזרה במעגל ההעסקה אחרי חופשת הלידה, היא לא נהנית ממנה.

תמר בן דרור: בפרשנות תכליתית, קלה הדרך להכניס את זה כתנאי.

תמר בן דרור: זאת אומרת, במצב שבו באמת הכול כבר נבדק ואין שום ברירה אחרת אלא להוציא אותה לחל"ת, ולתפיסתנו אלה מקרים שחייבים להיות הרבה יותר נדירים בנתונים העגומים ביותר – ואני מסכימה עם מה שנאמר כאן שחד משמעית יש ניצול – במקרים בהם זה כנה, אמיתי ואין ניצול של הסיטואציה הזאת כדי להוציא אותה מהתעסוקה, במקרים האלה צריך להכניס תנאי כפי שהממונה על עבודת נשים מכניסה תנאים אחרים להיתרים כמו למשל להחזיר אותה להעסקה.

תמר בן דרור: אפשר להכניס תנאי שאומר ש-60 הימים האלה מוקפאים.

תמר בן דרור: אני מסכימה שלבצע עכשיו שינוי שהוא כל כך דרוש ולעשות זאת במהירות, זה משהו שיכול לקחת זמן ואין בו צורך.

תמר בן דרור: אם הייעוץ המשפטי ירצה, אנחנו נשמח מאוד לפתוח ערוץ ישיר בנושא הזה כדי לראות איך אפשר לראות את הפרשנות הזאת בצורה המשפטית הכי מתבקשת.

טלי פלוסקוב: תודה.

טלי פלוסקוב: בואו נעבור למשרד העבודה, הרווחה והשירותים החברתיים.

טלי פלוסקוב: חשוב לי מאוד להבין מה אתם חושבים בנושא הזה, איזה דרכי תיקון אתם רואים ואם בכלל אתם חושבים שהם נכונים.

טלי פלוסקוב: בעיניי הם נכונים מאוד.

טלי פלוסקוב: אם זה יגיע מהצד שלנו, זה בטח ייקח זמן ואני יודעת שאם לדוגמה השר רוצה ומוצא לנכון לעשות את זה, אפשר לעשות את זה בדרך הרבה יותר קצרה, אלא אם כן אתה יכול להציע לנו פתרון אחר.

מאיר דוד: בוקר טוב לכולם.

מאיר דוד: תודה על ההזמנה.

מאיר דוד: אני ראש מינהל אכיפה והסדרה.

מאיר דוד: אני דווקא רוצה לפתוח ולהתייחס לדברים שאמרה תמר.

מאיר דוד: אנחנו נפגשנו בשבוע שעבר עם ארגוני הנשים, בדיוק בגלל הדברים האלה, כדי למנוע את המקרים האלה של טעויות שיכולות לקרות.

מאיר דוד: פתחנו ערוץ גם כדי להנגיש יותר את המידע לנשים, גם כדי לחדד את הנהלים כך שיהיו ברורים לכל העובדות והעובדים בשפות המתאימות וגם כדי שבמידה ומגיעה בקשה שיש בה איזשהו ניצול – אנחנו נוכל לזהות אותה ובמקרה הזה להימנע מלתת את ההיתרים.

מאיר דוד: אני אחדד.

מאיר דוד: חבר הכנסת סעדי אמר שבעבר היה מאוד קשה לתת היתרים.

מאיר דוד: גם עכשיו קשה לתת היתרים אבל בל נשכח באיזו שנה אנחנו נמצאים.

אימאן ח'טיב יאסין: זה אומר שזה קל יותר לפטר הרבה נשים?

מאיר דוד: לא.

מאיר דוד: אני אסיים את דבריי.

מאיר דוד: חלילה.

קריאה: אתם נותנים היתרים גם לנשים שלא יצאו לחל"ת.

מאיר דוד: אני רוצה לומר שההיתרים שניתנו, כפי שנאמר כאן, רובם – לא כולם – ניתנו בגלל שבאמת כל העסקים נסגרו.

מאיר דוד: כולנו ישבנו בבית.

מאיר דוד: העסקים כולם נסגרו.

מאיר דוד: רוב העובדים לא המשיכו לעבוד.

מאיר דוד: אני רוצה לומר שכל בקשה נבדקה פרטנית.

מאיר דוד: כל בקשה.

מאיר דוד: מעסיק שהמשיך לעבוד, כמו שציינה כאן חברת הכנסת, מעסיקים שהמשיכו לעבוד, סירבנו לתת את ההיתרים.

מאיר דוד: מעסיקים שהייתה אפשרות אחרת להעסקה, כן אפשרנו.

מאיר דוד: אבל החוק מגביל אותנו לבחון אך ורק האם החל"ת או הפיטורים או הצמצומים קשורים להיריון או לא קשורים להיריון או האם יש כאן איזושהי אפליה.

מאיר דוד: ככל שאין אפליה כלפי עובדים אחרים וככל שהעובדים האחרים גם יצאו וככל שלא נמצאה חלופת העסקה, עם כל הכאב שבדבר, לא הייתה לנו אפשרות לא להתיר את החל"תים האלה.

מאיר דוד: אני רוצה כאן דבר שאני לא יודע אם הוא נאמר בדיונים בשנה האחרונה.

מאיר דוד: היו הרבה מאוד בקשות שבאו ביוזמת העובדות.

מאיר דוד: אני זוכר את הסגר הראשון.

מאיר דוד: אני ישבתי וטיפלתי בבקשות אישיות.

מאיר דוד: עובדת מתקשרת ואומרת שהיא לא רוצה לחזור לעבודה מחר.

אימאן ח'טיב יאסין: שמעת את האישה עכשיו?

מאיר דוד: אני אתייחס למקרה הזה.

מאיר דוד: עובדות אמרו שהן לא מוכנות ללכת לעבודה.

מאיר דוד: הן לא מוכנות לנסוע בתחבורה ציבורית כי הן חוששות להידבק.

מאיר דוד: היו גם בקשות מצד העובדות.

מאיר דוד: זאת אומרת, הכאוס הזה היה מכל הכיוונים, גם מצד העובדים שרצו, גם מצד המעסיקים, גם מצד הממשלה בה התקבלו החלטות חדשות לבקרים לפתוח, לסגור, לסגור ולפתוח.

מאיר דוד: כולנו יודעים באיזו טלטלה נמצא המשק.

מאיר דוד: אני כן מבטיח לכם, לחברות הכנסת ולכל הארגונים – והם יודעים את זה ודיברנו על כך בשבוע שעבר – שנעשה הכול כדי לזהות כל מעסיק שמנסה לנצל ושם לא רק שנסרב אלא גם נעשה אכיפה.

מאיר דוד: בפגישה שהייתה לנו סיכמנו כמה דברים.

מאיר דוד: אנחנו נעשה בדיקה לגבי כל מי שסירבנו לתת היתר ולראות אם באמת המעסיק פעל בהתאם או שהוא עשה דברים מעבר לזה ואז נעשה נגדו אכיפה.

מאיר דוד: פתחנו תיבת מייל ייעודית והעברנו את הפרטים לכל ארגוני הנשים.

מאיר דוד: כל עובדת שמרגישה שנעשה לה עוול בהחלטה שלנו, אנחנו נבחן אותה מחדש.

מאיר דוד: אני לא מכיר את המקרה שהובא כאן.

מאיר דוד: אני מבטיח לך שנבדוק אותו מחדש מ-א' ועד ת', ואם אנחנו טעינו, אנחנו נתקן.

מאיר דוד: זאת לא רוח הדברים שלנו.

מאיר דוד: אני אומר לך שקיבלנו עשרות מכתבי תודה מעובדות שאמרו תודה רבה על השירות ועל הטיפול המהיר.

מאיר דוד: באמת זו לא הדרך שלנו.

מאיר דוד: חלילה לעולם אני לא אומר לעובדת זה מה שיש או זאת ההחלטה וזהו.

מאיר דוד: מעולם לא.

מאיר דוד: אנחנו תמיד ננמק אתה ואם טעינו, נתקן.

מאיר דוד: אני כן אציין שהיו שני מקרים שטעינו.

טלי פלוסקוב: היא השתמשה במשפטים יותר חזקים: לא מעניין אותנו.

מאיר דוד: חס וחלילה שעובד שלי יגיד דבר כזה.

מאיר דוד: צרם לי לשמוע את זה.

מאיר דוד: אנחנו נבדוק את זה, אנחנו מי העובד שטיפל בזה ונטפל במלוא החומרה.

מאיר דוד: אין מצב שבן אדם יגיד שזה לא מעניין אותנו.

מאיר דוד: רק דבר אחד עומד לנגד עינינו וזה החוק וההגנה על העובדים.

מאיר דוד: זה מה שנעשה.

מאיר דוד: היו מקרים שאפילו נעשו טעויות או אפילו נעשו טעויות בתום לב כי מעסיק הטעה אותנו, אבל תיקנו אותם ותיקנו בדיעבד.

מאיר דוד: אם טעינו, אנחנו נתקן.

מאיר דוד: אנחנו לוקחים את האחריות.

מאיר דוד: צריך להבין שבשמונה חודשים הגיעו אלינו כמעט 20,000 בקשות.

מאיר דוד: בשנה רגילה מגיעות 1,000 בקשות.

מאיר דוד: בבקשות בדרך כלל מטפלים שישה-שבעה עובדים.

מאיר דוד: כדי לטפל ב-20,000 בקשות, הייתי צריך להכשיר בפרק זמן של שבוע ימים עובדים נוספים.

מאיר דוד: הבאתי מהבית את כל העובדים שהוצאו לחופשה מאולצת כדי לעשות את העבודה הזאת.

מאיר דוד: הכשרנו את העובדים במיוחד.

מאיר דוד: כולנו עבדנו בטירוף בלתי רגיל.

מאיר דוד: אני מאוד מקווה שאנחנו באמת למודי ניסיון ובשיתוף עם הארגונים נעלה על המקרים האלה ולא נאפשר אותם.

מאיר דוד: את המקרה הפרטני שהובא כאן אנחנו נבדוק.

מאיר דוד: בישיבה בשבוע שעבר דיברנו עם שדולת הנשים וקבענו שנבדוק שני מקרים שהם רצו להעלות, ואולי זה אחד המקרים.

מאיר דוד: אנחנו צריכים להיפגש בקרוב ולבחון את המקרה הזה מ-א' ועד ת'.

מאיר דוד: ראשית, כדי להפיק לקחים, שנית, כדי לתקן פרטנית ושלישית, כדי לגבי העתיד כי אני לא מוכן שדבר כזה יקרה לעובדת.

טלי פלוסקוב: מה לגבי ה-60 ימים?

מאיר דוד: בחנו את זה לפני הפגישה.

מאיר דוד: לפרשנות המשרד, מעבר ל-60 ימים כבר אין הגנה על העובדת.

מאיר דוד: היתר שניתן לחל"ת, זה אומר שגם בתקופת ההגנה ניתן היתר.

מאיר דוד: מעבר ל-60 ימים כבר אין הגנה ולמשרד אין סמכות להתנות בהיתרים או באישורים רגולטוריים דברים שהם לא בסמכותו, שהם מעבר ל-60 הימים.

מאיר דוד: עם זאת, גם בשבוע שעבר הגיע אלינו איזשהו פסק דין שנבחן וגם פסק הדין הזה לא ממש נתן תשובה ל-60 הימים.

מאיר דוד: השר החליט שהוא כן יבחן את הנושא הזה ואם כן, זה ידרוש שינוי חקיקה.

מאיר דוד: יש כאן גם צדדים שניים ושלישיים להסכמים ולנושא הזה.

מאיר דוד: אני יודע שהנושא הזה הוא רלוונטי ל-40 אחוזים מהנשים.

טלי פלוסקוב: אני רוצה לומר לך לגבי שינוי חקיקה.

טלי פלוסקוב: אם השר רואה לנכון – ואנחנו רואים שנשים נפגעות מהסעיף הזה בחוק – ואם הוא רוצה, תוך שבוע אנחנו יכולים להעביר.

מאיר דוד: אני מאוד שמח על כך.

מאיר דוד: אנחנו נביא את תשובת השר.

קריאה: יכולה להיות הצעת חוק פרטית.

טלי פלוסקוב: אני לא משווה את זה עם הצעת חוק פרטית.

טלי פלוסקוב: הצעת חוק פרטית יכולה לקחת הרבה זמן.

טלי פלוסקוב: אני זוכרת שאני גם חתומה על החוק הזה.

מאיר דוד: זה נמצא בבחינה.

מאיר דוד: אנחנו נפנה שוב לשר ונציג את הנושא.

טלי פלוסקוב: תעשו את זה מיידית כי מחר זה יהיה מאוחר.

מאיר דוד: בסדר.

מאיר דוד: רק לחדד, נושא 60 הימים רלוונטי בערך ל-40 אחוזים מהנשים שמוצאות לחופשה או לחל"ת.

טלי פלוסקוב: זה הרבה.

מאיר דוד: נכון.

מאיר דוד: זו הסוגיה היחידה שכרגע יש פער בינינו לבין הארגונים אבל בשאר הדברים אנחנו באמת בשיתוף פעולה.

מאיר דוד: נכון שאישרנו כמעט 15,000 חל"תים אבל בואו נגיד שרובם ככולם היו עסקים סגורים לגמרי.

מאיר דוד: קיבלנו עד היום כ-10 או 15 ערעורים על ההחלטות שלנו.

מאיר דוד: זאת אומרת, אחוז הטעויות שלנו יחסית היה נמוך.

מאיר דוד: דרך אגב, רוב האירועים הם ממעסיקים שלא אפשרנו להם את החל"תים ששאלו למה לא אפשרנו.

מאיר דוד: כאשר פתחנו תיבת מייל ייעודית, אנחנו מטפלים בתלונות של עובדות שבכלל לא הוציאו אותן ולא ביקשו עבורן חל"ת או שלא החזירו אותן מחל"ת ואנחנו כן מוודאים שהעובדים האלה יחזרו מחל"ת וכן נותנים דגש היום.

מאיר דוד: אחד היעדים שלנו באכיפה ל-2021 הוא דווקא לטפל בכל התלונות האלה ובאוכלוסייה הזאת של הנשים שנפגעו בתקופת הקורונה בגלל ניצול של מעסיקים שהוציאו אותן לחופשה ללא תשלום בלי אישורים או שחרגו מהוראות החוק.

אימאן ח'טיב יאסין: שני דברים.

אימאן ח'טיב יאסין: אני שמחה ומעריכה את הגישה שלך.

אימאן ח'טיב יאסין: אני רוצה לבקש שני דברים.

אימאן ח'טיב יאסין: הדבר הראשון, לגבי אותה רשימה של נשים שנקבל אותה.

אימאן ח'טיב יאסין: יש אפשרות שנקבל את הרשימה הזאת?

מאיר דוד: של כל הנשים שהוצאו לחל"ת?

אימאן ח'טיב יאסין: כן.

מאיר דוד: אנחנו נבדוק את זה.

מאיר דוד: אני לא בטוח שאפשר.

טלי פלוסקוב: משפטית לא יכולים לתת לנו פרטים.

מאיר דוד: אני לא בטוח שאפשר לתת רשימה כזאת.

אימאן ח'טיב יאסין: אני רוצה לבדוק איך הדברים התקבלו.

נעה בן שבת: אולי צריך לתת נתונים סטטיסטיים.

מאיר דוד: נתונים סטטיסטיים אנחנו נותנים כל הזמן ונשמח לתת בכל דבר.

אימאן ח'טיב יאסין: זה לא אישי.

אימאן ח'טיב יאסין: שמענו מה התוצאה של הנתונים הסטטיסטיים.

טלי פלוסקוב: רשימה שמית הם לא יכולים להעביר לנו.

טלי פלוסקוב: זאת שמירת הפרטיות.

אימאן ח'טיב יאסין: אנחנו לא מדברים על משהו ברמה האישית.

אימאן ח'טיב יאסין: אנחנו מדברים כנציגי ציבור שרוצים לעשות עבודה.

טלי פלוסקוב: אם את מבקשת שמות, זה לא יכול להיות מפאת צנעת הפרט.

אימאן ח'טיב יאסין: לא שמות.

אימאן ח'טיב יאסין: אולי בלי משהו מזהה.

טלי פלוסקוב: זה משהו אחר.

אימאן ח'טיב יאסין: אולי לפי אזור, אולי לפי עדה.

טלי פלוסקוב: זה משהו אחר.

טלי פלוסקוב: יותר כללי ולא פרטני.

אימאן ח'טיב יאסין: לא פרטני.

אימאן ח'טיב יאסין: שנדע מהיכן הנשים שהוצאו לחל"ת, לפי חלוקה מגזרית – ערביות, חרדיות.

טלי פלוסקוב: דווקא בתקופת הקורונה, בעיניי זה מפוזר בכל הארץ.

טלי פלוסקוב: אני שומעת את הסיפורים האלה והם לא ממגזר כזה או אחר.

טלי פלוסקוב: אני מטפלת בנושא של מטפלות סיעודיות.

טלי פלוסקוב: גם שם הנושא הזה קיים.

טלי פלוסקוב: זה לא סוג של מגזר ולא סוג של אזור במדינה.

טלי פלוסקוב: בעיניי היום זה רוחבי.

אימאן ח'טיב יאסין: אני רוצה לקוות כך.

טלי פלוסקוב: אני חושבת על הדבר הזה, ותודה שהעלית את זה כי לא חשבתי שהמצב הוא כזה.

אימאן ח'טיב יאסין: דיברנו על 15,000 והנה הוסיפו עוד 5,000 והגענו ל-20,000.

אימאן ח'טיב יאסין: אני רוצה לשאול אותך כמשרד העבודה והרווחה מה התוכנית שלכם לגבי אותן נשים שהוצאו בלי כלום.

מאיר דוד: האם את מתכוונת לכאלה שכבר פוטרו או לאלה שלא חוזרות לעבודה?

אימאן ח'טיב יאסין: גם וגם.

מאיר דוד: במשרד שלנו יש המון תוכניות, באגף לקידום אוכלוסיות.

מאיר דוד: יש המון תוכניות להכשרה של נשים ושילוב שלהן בשוק העבודה.

מאיר דוד: המידע הזה עובר לכל הנשים.

מאיר דוד: הוא גם מפורסם באתר שלנו.

מאיר דוד: אנחנו משתפים פעולה ומעבירים גם לאגף לקידום אוכלוסיות את הפרטים של אותן עובדות כדי שייצרו אתן קשר במטרה להציע לאותן נשים שפוטרו או שלא חוזרות לעבודה אפשרויות הכשרה או אפשרויות לשילוב בתעסוקה.

אימאן ח'טיב יאסין: אני לא חושבת שזה מספיק לשים את זה באתר.

אימאן ח'טיב יאסין: אני חושבת שאישה שמפוטרת מהעבודה שלה ואין לה הכנסה, היא תצטרך לחפש אולי גם תחום עבודה אחר כי התחום בו הייתה עובדת כבר לא רלוונטי.

אימאן ח'טיב יאסין: אני חושבת שצריך יחס יותר אישי.

אימאן ח'טיב יאסין: נכון, המספר גדול אבל צריך לטפל נקודתית.

טלי פלוסקוב: להוציא מכתב לכל אחד בנפרד עם אופציות.

מאיר דוד: אנחנו נשקול את זה.

מאיר דוד: בסדר.

אימאן ח'טיב יאסין: זה לא עניין של נשקול.

מאיר דוד: אמרתי, אנחנו נעביר את הפרטים האלה של כל העובדות.

אימאן ח'טיב יאסין: אנחנו רוצים תשובה.

אימאן ח'טיב יאסין: אני אישית רוצה תשובה.

אימאן ח'טיב יאסין: לא רק לשקול את זה.

מאיר דוד: אמרתי.

מאיר דוד: אני אעביר את כל הפרטים של אותן עובדות שפוטרו וסיימו לגמרי את ההעסקה שלהן למינהל האוכלוסיות אצלנו כדי שהם יפנו לאותן עובדות ויציעו להן אפשרויות הכשרה או אפשרויות תעסוקה חדשות.

טלי פלוסקוב: אני רוצה להודות לך אימאן על העלאת הנושא לסדר היום.

טלי פלוסקוב: אני חושבת שזה נושא מאוד מאוד חשוב.

טלי פלוסקוב: אני רוצה להודות גם לארגונים שלקחו חלק בדיון, לנשים שסיפקו וחלקו אתנו את מה שהן עברו.

טלי פלוסקוב: אני רוצה לומר כמה מלים למשרד העבודה.

טלי פלוסקוב: אני חייבת להגיד לך שהגישה שלך, שלכם כמשרד, היא טובה וחיובית.

טלי פלוסקוב: אנחנו מרגישים את זה שאתם דואגים לכל הדברים אבל יש דברים שנופלים בין הכיסאות.

טלי פלוסקוב: אותם 20 אחוזים טעויות, צריך לתת את הדגש.

טלי פלוסקוב: אני מבינה שאתה צריך הרבה יותר עובדים מכפי שהיה פעם ואתה צריך להכשיר אותם, הכול ברור, זה בסדר, אני לא מתעקשת שתיתנו לי סיבה למה זה קורה, עצם העובדה שזה קורה, זה לא מצב תקין.

מאיר דוד: אף אחד לא חף מטעויות.

מאיר דוד: אנחנו בני אדם ואנחנו טועים.

טלי פלוסקוב: נכון, השאלה אם אנחנו מתקנים את הטעויות וכמה מהר אנחנו מתקנים אותן.

טלי פלוסקוב: כאן אני כמובן אבקש מהמשרד לתת דגש לקבוצה הזאת כי זאת קבוצה מוחלשת.

טלי פלוסקוב: אנחנו חייבים לתת לה פתרון לא רק להיום אלא ליום שאחרי.

טלי פלוסקוב: בנושא של ההנגשה.

טלי פלוסקוב: הרבה פעמים אנחנו שומעים כאן

טלי פלוסקוב: משרדי ממשלה שמתגאים בפרויקטים שהם עושים ובדרכי הפעולה.

טלי פלוסקוב: הכול טוב ויפה, אבל כאשר בצד השני אני מדברת עם האזרחים - במקרה הזה נשים – לצערי הרב איכשהו מה שאתה אומר, לא מגיע אליהן ובעיניי זו הבעיה הכי גדולה.

טלי פלוסקוב: מה שצריך לעשות כאן זה כן גישה אישית.

טלי פלוסקוב: לשים את זה באתר, לפרסם באתר, זה לא מספיק.

טלי פלוסקוב: אנחנו צריכים לפנות אישית לנשים האלה.

טלי פלוסקוב: זה לא עולה הרבה כסף.

טלי פלוסקוב: להוציא לכל אחת מכתב.

מאיר דוד: אנחנו מדברים על נשים שפוטרו, נכון?

טלי פלוסקוב: כן.

מאיר דוד: בסדר.

טלי פלוסקוב: נשים שנשארו ללא פרנסה.

טלי פלוסקוב: תנו להן תמיכה.

טלי פלוסקוב: עצם העובדה שתתמכו בהן ותאמרו להן שהנה, אנחנו כאן, יש לנו פתרונות, יש לנו הצעות, ותנו להן כמה דרכים – זה מוסיף לנשים קצת ביטחון והן ידעו מה הן יכולות לעשות מחר.

טלי פלוסקוב: הן ידעו שיש כאן מישהו במדינה הזאת שדואג להן.

טלי פלוסקוב: בעיניי זה צעד הכרחי מצד המשרד.

טלי פלוסקוב: לגבי 60 הימים.

טלי פלוסקוב: אני כן חושבת שאתם צריכים לשקול.

טלי פלוסקוב: אנחנו כרגע לא יכולים לקבל החלטה בנושא הזה כי זאת חקיקה.

טלי פלוסקוב: יושבת לידי היועצת המשפטית לוועדה והיא חושבת שהדרך היחידה לתקן את המצב זה שינוי חקיקה.

טלי פלוסקוב: שינוי חקיקה פרטית, זאת דרך מאוד מאוד ארוכה.

טלי פלוסקוב: אנחנו נמצאים בתקופת קורונה ודברים צריכים לקרות מהר.

טלי פלוסקוב: לכן אני מבקשת לפנות לשר ולבקש ממנו כמה שיותר מהר לקדם את החקיקה בנושא.

טלי פלוסקוב: זה דבר הכרחי ונכון לעשות כרגע.

טלי פלוסקוב: יש נשים שאם נמתין 60 ימים, חס וחלילה, אבל זה יכול להיות מאוחר.

טלי פלוסקוב: לכן אנחנו חייבים למצוא פתרונות במיידי.

טלי פלוסקוב: אשמח מאוד אם תוך שבוע המשרד יעביר לנו את ההחלטות לגבי הפנייה האישית לנשים ולגבי 60 הימים, האם אתם עושים או לא עושים.

טלי פלוסקוב: בהתאם לתשובה של המשרד, נדע מה אנחנו עושים ואיך אנחנו ממשיכים.

טלי פלוסקוב: תודה רבה לכולם.

טלי פלוסקוב: הישיבה נעולה.